Document ID: 32013D0632

DECIZIA DE PUNERE ÎN APLICARE A COMISIEI
din 30 octombrie 2013
prin care se confirmă media emisiilor specifice de CO2 și obiectivele privind emisiile specifice pentru producătorii de autoturisme pentru anul calendaristic 2012, în temeiul Regulamentului (CE) nr. 443/2009 al Parlamentului European și al Consiliului
(Text cu relevanță pentru SEE)
(2013/632/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 443/2009 al Parlamentului European și al Consiliului din 23 aprilie 2009 de stabilire a standardelor de performanță privind emisiile pentru autoturismele noi, ca parte a abordării integrate a Comunității de a reduce emisiile de CO2 generate de vehiculele ușoare (1), în special articolul 8 alineatul (5) al doilea paragraf și articolul 10 alineatul (1),
întrucât:
(1)
Comisia are obligația, în temeiul articolului 8 alineatul (5) din Regulamentul (CE) nr. 443/2009, de a confirma în fiecare an media emisiilor specifice de CO2 și obiectivul privind emisiile specifice pentru fiecare producător de autoturisme din Uniune, precum și pentru fiecare asociație de producători constituită în conformitate cu articolul 7 alineatul (1) din regulamentul respectiv. Pe baza acestei confirmări, Comisia trebuie să stabilească dacă producătorii și asociațiile de producători au respectat cerințele prevăzute la articolul 4 din regulamentul menționat.
(2)
În temeiul articolului 4 din Regulamentul (CE) nr. 443/2009, obiectivele sunt obligatorii pentru producători și pentru asociații începând cu 2012. Media emisiilor specifice ale producătorilor pentru anul 2012 este calculată în conformitate cu dispozițiile celui de-al doilea paragraf din articolul menționat și ia în considerare 65 % din autoturismele noi ale producătorului, înmatriculate în anul respectiv.
(3)
Datele detaliate care trebuie utilizate pentru calcularea mediei emisiilor specifice și a obiectivelor privind emisiile specifice sunt prevăzute în partea A punctul 1 și partea C din anexa II la Regulamentul (CE) nr. 443/2009 și se bazează pe înmatriculările de autoturisme noi efectuate de statele membre pe parcursul anului calendaristic precedent. Datele provin din certificatele de conformitate emise de producători sau din documente care furnizează informații echivalente în conformitate cu articolul 3 alineatul (1) din Regulamentul (UE) nr. 1014/2010 (2).
(4)
Toate statele membre au transmis Comisiei datele pentru anul 2012 până la data-limită de 28 februarie 2013, în conformitate cu articolul 8 alineatul (2) din Regulamentul (CE) nr. 443/2009. În cazul în care, ca urmare a verificării datelor de către Comisie, era evident că anumite date lipseau sau că erau vădit incorecte, Comisia a contactat statele membre în cauză și, cu acordul lor, a ajustat sau a completat datele în consecință. În cazul în care nu s-a putut ajunge la un acord cu un stat membru, datele provizorii ale statului membru respectiv nu au fost ajustate.
(5)
La 30 aprilie 2013, Comisia a publicat datele provizorii și a comunicat unui număr de 85 de producători calculele provizorii privind media emisiilor lor specifice de CO2 din 2012 și obiectivele lor privind emisiile specifice, în conformitate cu articolul 8 alineatul (4) din Regulamentul (CE) nr. 443/2009. Producătorii au fost invitați să verifice datele și să notifice Comisiei eventualele erori în termen de trei luni de la primirea notificării, în conformitate cu articolul 8 alineatul (5) primul paragraf din regulamentul menționat și cu articolul 9 alineatul (3) din Regulamentul (UE) nr. 1014/2010. Opt producători au acceptat datele preliminare fără a aduce corecții, în timp ce 40 de producători au prezentat notificări privind o serie de erori în termenul stabilit.
(6)
În cazul celorlalți 37 de producători, care nu au notificat nicio eroare în seturile de date și nici nu au dat un alt răspuns, datele și calculele provizorii privind media emisiilor specifice și obiectivele privind emisiile specifice ar trebui confirmate fără ajustări.
(7)
Comisia a verificat corecțiile notificate de către producători, precum și justificările corespunzătoare, astfel cum sunt exprimate prin codurile de eroare menționate la articolul 9 alineatul (3) din Regulamentul (UE) nr. 1014/2010, iar setul de date a fost ajustat în mod corespunzător.
(8)
În cazul înregistrărilor care au fost identificate de către producători cu codul de eroare B, astfel cum este prevăzut la articolul 9 alineatul (3) din Regulamentul (UE) nr. 1014/2010, este necesar să se ia în considerare faptul că producătorii nu pot verifica sau corecta aceste înregistrări în mod corespunzător, din cauza lipsei unor parametri de identificare sau din cauza unor parametri de identificare incorecți. În consecință, o marjă de eroare ar trebui să fie aplicată valorilor emisiilor de CO2 și ale masei care figurează în aceste înregistrări.
(9)
Marja de eroare ar trebui calculată ca diferența dintre ecartul față de obiectivul privind emisiile specifice (exprimat ca media emisiilor scăzută din obiectivele privind emisiile specifice) calculat ținând seama de înmatriculările care nu pot fi verificate de producători și ecartul față de obiectivul privind emisiile specifice calculat fără a ține seama de aceste înmatriculări. Indiferent dacă diferența este pozitivă sau negativă, marja de eroare ar trebui să îmbunătățească întotdeauna ecartul față de obiectivul producătorului.
(10)
În conformitate cu articolul 10 alineatul (2) din Regulamentul (CE) nr. 443/2009, ar trebui să se considere că un producător și-a respectat obiectivul privind emisiile specifice prevăzut la articolul 4 din regulamentul respectiv dacă media emisiilor indicată în prezenta decizie este mai scăzută decât obiectivul privind emisiile specifice, lucru exprimat ca ecart negativ față de obiectiv. În cazul în care media emisiilor depășește obiectivul privind emisiile specifice, ar trebui să se impună plata unei prime pentru emisii suplimentare, în conformitate cu articolul 9 din Regulamentul (CE) nr. 443/2009, cu excepția cazului în care producătorul în cauză beneficiază de o derogare în privința obiectivului respectiv sau este membru al unei asociații în conformitate cu articolul 7 din regulamentul respectiv, iar asociația își respectă obiectivul privind emisiile specifice.
(11)
Media emisiilor specifice de CO2 generate de autoturismele noi înmatriculate în 2012, obiectivele privind emisiile specifice și diferența dintre aceste două valori ar trebui confirmate în consecință,
ADOPTĂ PREZENTA DECIZIE:
Articolul 1
Următoarele valori indicate în anexă sunt confirmate pentru fiecare producător de autoturisme și pentru fiecare asociație de producători în ceea ce privește anul calendaristic 2012:
(a)
obiectivul privind emisiile specifice;
(b)
media emisiilor specifice de CO2, ajustată, după caz, prin aplicarea marjei de eroare corespunzătoare;
(c)
diferența dintre valorile menționate la literele (a) și (b);
(d)
media emisiilor specifice de CO2 pentru toate autoturismele noi din Uniune;
(e)
masa medie pentru toate autoturismele noi din Uniune.
Articolul 2
Prezenta decizie intră în vigoare în a treia zi de la data publicării în Jurnalul Oficial al Uniunii Europene.
Adoptată la Bruxelles, 30 octombrie 2013.

Labels: 8
1
20